b'\n_START_ARTICLE_\nButko Kurjakovi\xc4\x87\n_START_PARAGRAPH_\nButko Kurjakovi\xc4\x87 Krbavski (? -\xc2\xa0?, 1401.), hrvatski knez i hrvatsko-dalmatinski ban (1393.-1394.) iz velika\xc5\xa1ke obitelji Kurjakovi\xc4\x87a Krbavskih, ogranka plemenitog roda Gusi\xc4\x87a.\n_START_SECTION_\n\xc5\xbdivotopis\n_START_PARAGRAPH_\nBio je sin kneza Budislava i kneginje Ane Kurjakovi\xc4\x87 te brat Tome (\xe2\x80\xa0 1401.), Nikole (\xe2\x80\xa0 nakon 1388.), Fredula, Karla (\xe2\x80\xa0 oko 1377.) i Grgura. Spominje se prvi put 1377. godine uz bra\xc4\x87u Tomu i Nikolu, a 1380. godine zabilje\xc5\xbeen je kao pristav banskog suda u Zadru, uz bra\xc4\x87u i ro\xc4\x91ake Tomu, Pavla i Karla. Dvije godine kasnije, Butko se u svoje ime i ime svoje bra\xc4\x87e zakleo na vjernost kraljicama Elizabeti i Mariji, a tu zakletvu je potvrdio u svibnju 1387. godine kada je s prista\xc5\xa1ama kralja \xc5\xbdigmunda napao Ivana Pali\xc5\xbenu, koji se utvrdio u li\xc4\x8dkom Po\xc4\x8ditelju te je vjerojatno sudjelovao u opsadi Novigrada gdje je bila zarobljena kraljica Marija. Ona je nakon oslobo\xc4\x91enja iz zato\xc4\x8deni\xc5\xa1tva imenovala 4. lipnja 1387. godine Butka dvorskim \xc5\xbeupanom._NEWLINE_Prema kronici Pavla Pavlovi\xc4\x87a, Butko je bio hrvatsko-dalmatinski ban 1393.\xe2\x80\x931394. godine, \xc5\xa1to drugi izvori ne potvr\xc4\x91uju. U svibnju 1396. Butko i njegov ne\xc4\x87ak Pavao sudjelovali su s najuglednijim kraljevskim slu\xc5\xbebenicima na saboru u Ninu._NEWLINE_Iz izvora je poznato da je Butko imao sinove Petra (spominje se do 1411.) i Franka (spominje se do 1436.).'